**Russell Scott "Russ" Grimm** (s. 2. toukokuuta 1959 Scottdale, Pennsylvania) on yhdysvaltalainen amerikkalaisen jalkapallon valmentaja ja entinen ammattilaispelaaja. Hän pelasi hyökkäyksen linjamiehenä, pääasiassa vasemman puolen sisempänä linjamiehenä. Hän pelasi koko ammattilaisuransa Washington Redskinsissä ja voitti sen aikana kolme Super Bowlia. Pelaajauransa jälkeen Grimm on valmentanut Redskinsiä, Pittsburgh Steelersiä ja Arizona Cardinalsia.

Ura
---

### Pelaajana

Ennen ammattilaisuraansa Grimm pelasi kaudet 1977–1980 Pittsburghin yliopiston amerikkalaisen jalkapallon joukkueessa. Hän aloitti yliopistouransa tukimiehenä, mutta hänet siirrettiin myöhemmin sentteriksi. Washington Redskins varasi hänet NFL:ään numerolla 69 vuoden 1981 NFL:n varaustilaisuuden kolmannella kierroksella, ja hän vakiinnutti paikkansa seuran aloituskokoonpanossa jo tulokaskaudellaan, kaudella 1981, jolla hänestä tehtiin hyökkäyksen sisempi linjamies. Hän oli yksi Redskinsin tunnetun, lempinimen *The Hogs* (suom. *karjut*) saaneen hyökkäyslinjan alkuperäisistä jäsenistä muun muassa ulompien linjamiesten Joe Jacobyn ja George Starken sekä oikean puolen sisemmän linjamiehen Mark Mayn kanssa.

Grimm pelasi Redskinsissä lopulta koko ammattilaisuransa, ja oli tärkeässä roolissa seuransa menestyksessä etenkin uransa alkupuoliskolla. Hän oli voittamassa pelaajana kolmea Super Bowlin mestaruutta, kausina 1982 (Super Bowl XVII), 1987 (Super Bowl XXII) ja 1991 (Super Bowl XXVI), ja pelasi myös kauden 1983 Super Bowlissa (Super Bowl XVIII), jonka Redskins hävisi. Hänet valittiin neljästi peräkkäin, kausina 1983–1986, NFL:n tähdistöotteluun eli Pro Bowliin, ja hänet nimettiin myös monen eri tahon omiin NFL:n tähdistökentällisiin, muun muassa Associated Pressin (AP) ensimmäiseen tähdistökentälliseen kausina 1983–1985 ja toiseen tähdistökentälliseen kaudella 1986 sekä Pro Football Writers Associationin (PFWA) ensimmäiseen tähdistökentälliseen kausina 1983–1986. Grimmin pelaajauran jälkimmäistä puoliskoa haittasivat loukkaantumiset. Kausina 1987, jolla hän aloitti sentterinä, ja 1988 hän oli sivussa suurimman osan otteluista polvivammojen vuoksi. Viimeisellä runkosarjakaudellaan, kaudella 1991, hän pelasi Redskinsin kaikissa 16:ssa ottelussa, mutta oli aloituskokoonpanossa niistä vain yhdessä.

Grimm pelasi 11 kautta kestäneellä NFL-urallaan 140 runkosarjaottelua, joista 114 aloituskokoonpanossa. Hän lopetti pelaajauransa kauden 1991, Buffalo Billsiä vastaan pelatun voittoisan Super Bowl XXVI:n jälkeen. Hänet nimettiin vuonna 1990 NFL:n 1980-luvun tähdistökentälliseen ja vuonna 2010, 18 vuotta pelaajauransa päättymisen jälkeen, Pro Football Hall of Famen jäseneksi. Hänet on nimetty myös Washington Redskinsin Ring of Fameen.

### Pelaajauran jälkeen

Pelaajauransa jälkeen Grimm on toiminut amerikkalaisen jalkapallon valmentajana. Hän toimi kausina 1992–2000 Washington Redskinsin apuvalmentajana, ensimmäiset viisi kautta sisempien laitahyökkääjien valmentajana ja seuraavat neljä hyökkäyslinjan valmentajana, ja kausina 2001–2006 Pittsburgh Steelersin apuvalmentajana, vastuualueenaan joukkueen hyökkäyslinja. Hän toimi myös kolme kautta, kaudet 2004–2006, Steelersin apulaispäävalmentajana ja oli voittamassa kaudella 2005 ensimmäistä Super Bowliaan valmentajana (Super Bowl XL). Kaudesta 2007 alkaen hän on toiminut Arizona Cardinalsin apulaispäävalmentajana ja hyökkäyslinjan valmentajana sekä kaudesta 2009 alkaen myös joukkueen juoksupelin koordinaattorina. Vuonna 2016 Grimm siirtyi Tennessee Titansin hyökkäyksen linjan valmentajaksi. Tammikuussa 2018 Grimm ilmoitti jäävänsä eläkkeelle.

Yksityiselämä
-------------

Grimmillä on neljä lasta, pojat Chad, Cody ja Dylan sekä tytär Devin. Heistä kaksi viimeksi mainittua ovat kaksosia. Chad Grimm on toiminut kaudesta 2009 alkaen Arizona Cardinalsin apuvalmentajana ja Cody Grimm on pelannut kaudesta 2010 alkaen takapuolustajana NFL:n Tampa Bay Buccaneersissa.

Lähteet
-------

1. 1 2 3  Russ Grimm *Pro-Football-Reference.com*. Viitattu 30.12.2010. (englanniksi)
2. 1 2 3 4  Russ Grimm *profootballhof.com*.  Arkistoitu 3.9.2010. Viitattu 30.12.2010. (englanniksi)
3. ↑  Russ Grimm Hall of Fame speech *ESPN.com*. Viitattu 30.12.2010. (englanniksi)
4. ↑  History of The Hogs *thehogs.net*. Viitattu 30.12.2010. (englanniksi)
5. 1 2 3  #68 Russ Grimm *redskins.com*.  Arkistoitu 7.1.2011. Viitattu 30.12.2010. (englanniksi)
6. ↑  Richman, Michael: Grimm a Hard-Nosed 'Hog'...And Savvy, Too *redskins.com*.  6.2.2010.  Arkistoitu 7.1.2011. Viitattu 30.12.2010. (englanniksi)
7. ↑  Varley, Teresa: Steelers take on Cardinals in Super Bowl XLIII *steelers.com*.  30.1.2009.  Arkistoitu 31.12.2010. Viitattu 30.12.2010. (englanniksi)
8. 1 2  Russ Grimm *azcardinals.com*.  Arkistoitu 30.11.2010. Viitattu 30.12.2010. (englanniksi)
9. ↑  Report: Titans OL coach Russ Grimm retires USA Today. Viitattu 3.3.2019. (englanniksi)
10. ↑  Chad Grimm *azcardinals.com*.  Arkistoitu 30.6.2011. Viitattu 30.12.2010. (englanniksi)
11. ↑  Norris, Stephen A.: Oakton's Grimm Is a Chip Off the Old Hog *washingtonpost.com*.  1.11.2007. Viitattu 30.12.2010. (englanniksi)